
    RAPORT
        asupra
propunerii legislative cu privire la numirea managerilor şi specialiştilor în consiliile de administraţie al regiilor autonome, companiilor sau societăţilor naţionale, instituţiilor publice ori al societăţilor comerciale, inclusiv al băncilor sau altor instituţii de credit, societăţilor de asigurare şi celor financiare
În temeiul dispoziţiilor art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată spre dezbatere, în fond, cu propunerea legislativă cu privire la numirea managerilor şi specialiştilor în consiliile de administraţie al regiilor autonome, companiilor sau societăţilor naţionale, instituţiilor publice ori al societăţilor comerciale, inclusiv al băncilor sau altor instituţii de credit, societăţilor de asigurare şi celor financiare, trimisă cu adresa nr. Pl.x. 566 din 9 noiembrie 2010, înregistrată cu nr. 31/931 din 11 noiembrie 2010.
Potrivit prevederilor art. 75 alin.(1) din Constituţia României, republicată, şi ale art.92 alin. (9) pct.2 din Regulamentul Camerei Deputaţilor, republicat, cu modificările ulterioare, Camera Deputaţilor  este  Cameră decizională.
Senatul, în calitate de primă Cameră sesizată, a respins propunerea legislativă în şedinţa din 11 octombrie 2010.
Consiliul Legislativ a avizat favorabil iniţiativa legislativă, cu observaţii şi propuneri, conform avizului nr.442 din 15 iulie 2010.
Comisia pentru administraţie publică, amenajarea teritoriului şi echilibru ecologic, a avizat favorabil iniţiativa legislativă, cu unanimitate de voturi, în şedinţa din 16 noiembrie 2010, conform adresei nr.26/1672/2010.

Comisia pentru muncă şi protecţie socială a hotărât, cu majoritate de voturi (6 voturi împotrivă), avizarea negativă a iniţiativei legislative, conform adresei cu nr.27/674/2010.
Guvernul României nu susţine adoptarea propunerii legislative cu privire la numirea managerilor şi specialiştilor în consiliile de administraţie al regiilor autonome, companiilor sau societăţilor naţionale, instituţiilor publice ori al societăţilor comerciale, inclusiv al băncilor sau altor instituţii de credit, societăţilor de asigurare şi celor financiare, conform punctului de vedere transmis prin adresa nr.1483 din 8 iunie 2010.
Iniţiativa legislativă supusă dezbaterii are ca obiect de reglementare numirea managerilor şi specialiştilor în consiliile de administraţie ale regiilor autonome, companiilor sau societăţilor naţionale, instituţiilor publice ori al societăţilor comerciale, inclusiv al băncilor sau altor instituţii de credit, societăţilor de asigurare şi celor financiare, pentru o mai corectă şi eficientă funcţionare a acestora.
În conformitate cu prevederile art.61 din Regulamentul Camerei Deputaţilor, republicat, cu modificările ulterioare, membrii Comisiei juridice, de disciplină şi imunităţi au examinat iniţiativa legislativă în şedinţa din 7 decembrie 2010.

 
La dezbaterea proiectului de lege au participat, în calitate de invitate, doamna Lidia Bara – secretar de stat şi doamna Claudia Roşianu – director, din partea Ministerului Justiţiei.

În timpul dezbaterilor, membrii Comisiei au constatat faptul că funcţiile publice prevăzute în proiectul de act normativ se află sub incidenţa unor prevederi legale în vigoare care restrâng pentru ocupanţii acestora exercitarea unor drepturi şi libertăţi, printre care şi dreptul de a candida pentru alegerea în funcţii de demnitate publică ori de a face parte din organizaţii constituite pe criterii politice. Prevederile legale în vigoare incidente materiei de referinţă, respectiv Legea nr.161/2003 privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei, cu modificările şi completările ulterioare, instituie garanţii suficiente pentru ca ocupanţii acestor funcţii să nu desfăşoare activităţi în zona politică cu influenţe asupra activităţii profesionale. Toate situaţiile de incompatibilitate propuse prin iniţiativa legislativă se suprapun peste dispoziţiile Titlului IV – Conflictul de interese şi regimul incompatibilităţilor în exercitarea demnităţilor publice şi funcţiilor publice din Legea nr.161/2003.
La dezbateri au fost prezenţi 27 deputaţi din numărul total de 27 de membri ai Comisiei juridice, de disciplină şi imunităţi. 
În urma dezbaterilor, membrii Comisiei au hotărât, cu unanimitate de voturi, să propună plenului Camerei Deputaţilor, spre dezbatere şi adoptare, raportul de respingere a propunerii legislative cu privire la numirea managerilor şi specialiştilor în consiliile de administraţie al regiilor autonome, companiilor sau societăţilor naţionale, instituţiilor publice ori al societăţilor comerciale, inclusiv al băncilor sau altor instituţii de credit, societăţilor de asigurare şi celor financiare.
În raport cu obiectul şi conţinutul reglementării, propunerea legislativă face parte din categoria legilor organice.

